প্রশ্ন: বিমল গুরুঙ্গ বলেছেন, তৃণমূলই প্রথম পাথর ছুড়েছিল।
মমতা: আহা আহা! মধু মধু। সাধু সাধু। তাহলে সংবাদমাধ্যমের কেউ দেখাতে পারল না কেন? যেখানে ঘটনা ঘটেছে সেখানে তৃণমূলের কেউ ছিল না।
প্রশ্ন: বিমল গুরুঙ্গ প্রশ্ন তুলেছেন, কেন ভানুভবনে পুলিশ ঢুকল।
মমতা: ভানুভবনে কেন বোমা ঢুকল? কেন পাথর ঢুকল? কেন অস্ত্র ঢুকল? আক্রমণটা তো উনি নিজে বসে ভানুভবন থেকে করেছেন। এর জবাব আগে দিতে হবে।

প্রশ্ন: বিমান বসু বলেছেন, এর জন্য তৃণমূল দায়ী।
মমতা: ঘোলাজলে মাছ ধরতে নামা কিছু লোকের অভ্যাস। আগে আপনারা নিজেদের দিকে তাকান। আপনারা কী করেছেন পাহাড়টাকে নিয়ে? উন্নয়ন না করে একতরফাভাবে আপস করেছেন। আজকাল পাথর সরবরাহ কারা করছে? কলকাতায় প্রথম পাথরটা কারা মেরেছিল ব্যাগে করে নিয়ে এসে? আমি কোনও রাজনৈতিক দলের নাম বলব না।

প্রশ্ন: বিমল গুরুঙ্গ বৃহস্পতিবার সেফ প্যাসেজ নিয়ে বেরিয়ে গেলেন কীভাবে?
মমতা: ‘সেফ প্যাসেজ’ ঠিক নয়। ওরা হাত তুলে বলেছিল ‘রক্ষা করো’। বিপদে পড়ে কেউ যদি আশ্রয় চায়, তাহলে প্রশাসনকে সেটা করতে হয়। কাজেই এটা নিয়ে আমি মন্তব্য করব না।

প্রশ্ন: বিমল গুরুঙ্গ বলেছেন....
মমতা (সাংবাদিককে প্রশ্ন শেষ করার সুয়োগ না দিয়েই): আমি কি শুধু ওঁর কথার উত্তর দেব? আমার ব্লক প্রেসিডেন্ট ওঁর কথার উত্তর দেবেন। দু’তিনটে চোর-গুন্ডা-লুঠেরা, যারা তাণ্ডব করে, দানবগিরি করে, তাদের নিরাপত্তা দেওয়া আমার কাজ নয়।

প্রশ্ন: ভানুভবনে বোমা রাখা হয়েছিল। কোনও ব্যবস্থা কি  সরকার নেবে?
মমতা: আমি বলেছি আইন আইনের পথে চলবে। আইন সকলের জন্য এক। আইনে বৈষম্য করা যায় না।